b'\n_START_ARTICLE_\nViihde\n_START_PARAGRAPH_\nViihde on yleisnimi kevyelle ajanvietteelle, sellaisille tapahtumille, esityksille tai toiminnoille, joiden tarkoitus on tuottaa huvia tai mielihyv\xc3\xa4\xc3\xa4 yksitt\xc3\xa4iselle ihmiselle tai suuremmalle yleis\xc3\xb6lle. Yleis\xc3\xb6 voi osallistua viihteeseen passiivisesti (esimerkiksi television katsominen) tai aktiivisesti (esimerkiksi videopelin pelaaminen)._NEWLINE_Esimerkkej\xc3\xa4 perinteisest\xc3\xa4 viihteest\xc3\xa4 ovat muun muassa sirkus, tanssi, huumori, taikuus, musiikki, elokuvat, pelit, huvipuistot, urheilu, teatteri, kirjat, televisio, radio ja lehdet. Useilla edell\xc3\xa4 mainituilla viihteen muodoilla on kuitenkin muitakin tarkoituksia kuin pelkk\xc3\xa4 viihdytt\xc3\xa4minen._NEWLINE_Viihdeteollisuus tuottaa kaupallista massaviihdett\xc3\xa4. Viihdett\xc3\xa4 esitet\xc3\xa4\xc3\xa4n ja k\xc3\xa4sitell\xc3\xa4\xc3\xa4n monissa medioissa. Populaarimusiikkia tai kevytt\xc3\xa4 musiikkia kutsutaan usein viihdemusiikiksi. Televisiossa on paljon ajanvieteohjelmia, joita ovat muun muassa erilaiset tietovisailuohjelmat. Viihteellisi\xc3\xa4 aikakauslehti\xc3\xa4 on runsaasti. Viihdelehdiksi voidaan osaltaan lukea my\xc3\xb6s iltap\xc3\xa4iv\xc3\xa4lehdet. Radio esitt\xc3\xa4\xc3\xa4 my\xc3\xb6s paljon viihteellist\xc3\xa4 ohjelmaa. Sen lukuisat musiikkiaiheiset ohjelmat voidaan lukea viihteeksi. Kirjallisuuden saralla romaanit on ollut tapana jakaa niin sanottuun taiteelliseen korkeakirjallisuuteen ja kevyeen viihdekirjallisuuteen eli ajanvietekirjallisuuteen. Internetiss\xc3\xa4 on useita portaaleja, jotka ovat ensi sijassa keskittyneet viihteeseen. Viihde-elektroniikka tarkoittaa erilaisia kodin mukavuutta lis\xc3\xa4\xc3\xa4vi\xc3\xa4 laitteita, kuten televisiota ja radiota. Kolikkopelit ovat palvelumuotoista viihde-elektroniikkaa.'